與南雄明上人
作者：釋慧空
朝代：宋

paragraphs: 馬祖接得大雄峰，一喝當機三日聾。
近來叢林無此作，多是活埋文字中。
君不見鬻薪客，特石墜腰供七百。
一字不能人爲書，繼續衣盂是伊得。
又不見周金剛，滿車載疏遊南方。
紙燈忽滅眼睛出，白棒一揮吾道昌。
玄中人，甚眼目，指金成鍮石作玉。
聖凡命在渠手中，凜凜威風誰敢觸。
直得如斯未稱渠，爾曹何苦猶貪書。
是間縱得不爲貴，天外出頭方丈夫。